<classify> RAIS Mstaafu wa Serikali ya awamu ya nne, Jakaya Kikwete amesifu juhudi zinazofanywa na watafiti za kuleta teknolojia za kisasa na kubadili sekta ya kilimo , uvuvi na ufugaji nchini. Anasema kasi yao imekuwa ikileta faraja kila mwaka kwani ongezeko la tija linaonekana. Rais Mstaafu Kikwete alisema hayo jana wakati akizungumza na waandishi wa habari baada ya kutembelea mabanda kadhaa yakiwemo ya Halmashauri ya Mji Chalinze na la Chuo Kikuu cha Sokoine Cha Kilimo SUA yaliyopo viwanja vya Mwalimu Julius Kambarage Nyerere , Nane Nane Kanda ya Mashariki .Ushiriki Kanda ya Mashariki unahusu mikoa ya Dar es Salaam, Pwani, Tanga na Morogoro. Nimepita kwenye mabanda kadhaa likiwemo hilo la SUA , mambo mengi ni mapya na ndiyo faida ya maonesho ili wakulima waje waone na kujifunza na ndiyo hasa jambo linaloonesha maendeleo katika kilimo alisema Kikwete. Rais Mstaafu Kikwete aliwataka ,watafiti waje na mawazo mapya ya utafiti kulingana na mazingira na mabadiliko ya tabia nchi ili kilimo kiweze kuleta tija . Kikwete alisema ,tafiti hizo zitazaidia kukabili changamoto hasa za wadudu waharibifu wa mazao , kuweka msukumo wa matumizi ya mbegu bora na njia mpya za uhifadhi wa mazao . Rais Mstaafu pia aliwataka watafiti kuendelea na tafiti mbalimbali zitakazotoa majawabu ya kubaliana na changamoto za wakulima , wafugaji na wavuvi ili waweze kuongeza uzalishaji utakaowaondoa kwenye umaskini . Hata hivyo aliwataka wataalamu wa Chuo Kikuu hicho baada ya kufanya tafiti zao kuwafuata wakulima kwa lengo la kuwafundisha namna bora ya matumizi ya mbegu bora, mbolea na dawa na namna ya kuyaongezea mazao yao thamani. Pia aliwataka wakulima kufuata maelekezo ya wataalamu wa kilimo, mifugo na uvuvi ili waweze kuzalisha mazao ya chakula, biashara na mifugo kwa kuzingatia upatikanaji wa tija itakayowaleta faida kubwa na kuoona sekta hizo ni mkombozi kwao. Nao baadhi wakulima waliokuwepo katika banda hilo kwa nyakati tofauti walioneshwa kufurahishwa na ujio wa Rais Mstaafu kwenye maonesho hayo na kusema ni chachu kwa wakulima , wafugaji na wavuvi kuona umuhimu wa maonesho hayo kwa ajili ya kujifunza na kupata elimu.  <topic>: kitaifa 